青青磵上松送致遠入官
作者：范成大
朝代：宋

paragraphs: 青青磵上松，鬰鬰磵底柏。
松森上曾雲，柏跼抱幽石。
偃植雖不同，臭味乃相得。
千霜與百雪，偶立衆芳側。
衆芳豈不好，歲晏掃無迹。
廣厦罩羣木，萬牛挽山澤。
松材可世用，攀援入王國。
草木豈有情，亦復念離析。
君看此翠柏，錯莫無顔色。
孤陰愁月夜，獨籟怨風夕。
蒼官何當歸，相望長相憶。